আজ থেকে রাজ্যে শুরু SIR, বাড়ি বাড়ি ফর্ম বিলিতে নামলেন বিএলওরা

কলকাতা: রাজ্যে শুরু হয়েছে ভোটার তালিকার বিশেষ নিবিড় সংশোধন (SIR- Special Intensive Revision) প্রক্রিয়ার দ্বিতীয় ধাপ। মঙ্গলবার থেকেই ব্লক স্তরের সরকারি আধিকারিক ও বুথ লেভেল অফিসাররা (বিএলও-BLO) বাড়ি বাড়ি গিয়ে এনুমারেশন ফর্ম বিলির কাজ শুরু করেছেন। গত এক সপ্তাহ ধরে চলেছিল তাঁদের প্রশিক্ষণ পর্ব, যা সোমবার শেষ হয়েছে।

এই ফর্ম বিলির কাজ চলবে আগামী ৪ ডিসেম্বর পর্যন্ত। এরপর পাওয়া তথ্যের ভিত্তিতে ৯ ডিসেম্বর প্রকাশিত হবে খসড়া ভোটার তালিকা। আপত্তি ও অভিযোগ জানানো যাবে ৯ ডিসেম্বর থেকে ৮ জানুয়ারি পর্যন্ত। সেই অভিযোগ খতিয়ে দেখার প্রক্রিয়া চলবে ৩১ জানুয়ারি পর্যন্ত। সব শেষে চূড়ান্ত ভোটার তালিকা প্রকাশ পাবে ২০২৬ সালের ৭ ফেব্রুয়ারি, যার পরেই রাজ্যে বিধানসভা নির্বাচনের (West Bengal Assembly Election) নির্ঘণ্ট ঘোষণা হওয়ার সম্ভাবনা।

আরও খবর: গ্রিন লাইনে ‘লো-রিডারশিপ’, স্টাডি শুরু করল মেট্রো

তবে এসআইআর ঘিরে ইতিমধ্যেই রাজ্যে আতঙ্কের আবহ তৈরি হয়েছে। কয়েকটি মৃত্যুর ঘটনার নেপথ্যে এসআইআর আতঙ্কের অভিযোগ উঠেছে। এই পরিস্থিতিতে আজই অযথা ভয়ের রাজনীতি ও গুজবের প্রতিবাদে পথে নামছেন মুখ্যমন্ত্রী মমতা বন্দ্যোপাধ্যায় ও তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়।

অন্যদিকে বিএলওরা জানিয়েছেন, ফর্ম বিলি ও তথ্য সংগ্রহের কাজে পর্যাপ্ত নিরাপত্তা না পেলে সমস্যা হতে পারে। যদিও নির্বাচন কমিশন স্পষ্ট করেছে, নিরাপত্তার দায়িত্ব সম্পূর্ণভাবে রাজ্যের।

তৃণমূল কংগ্রেসও আজ থেকে রাজ্যের পঞ্চায়েত ও পুর এলাকায় ৬,২০০ সহায়তা কেন্দ্র চালু করেছে। সেখানে সাধারণ মানুষকে ফর্ম পূরণের সাহায্য করবেন দলীয় কর্মীরা। উদ্দেশ্য, কোনও বৈধ ভোটারের নাম যাতে বাদ না যায়। সব মিলিয়ে, বিতর্ক ও দোলাচলের আবহে রাজ্যে শুরু হল এসআইআর-এর নতুন অধ্যায়।